text: Kære atleter, velkommen hjem fra Paris.
  De Olympiske Lege og De Paralympiske Lege har endnu en gang overgået sig selv. Tilbage på europæisk jord og i en historisk smuk ramme har I sammen med atleter fra hele verden skubbet til grænserne.
  I er blandt de bedste af de bedste. I får det til at se legende let ud, når I tager kampen i og på vandet, ved bordet og i ringen, på banen og på stadion, til hest og i kørestol.
  I har brugt timer, dage og år på at forstærke en baghånd, fange en vind eller forfine et spring. For ingen kommer let til et OL og et PL. Det kræver vilje og talent ud over det sædvanlige.
  Og så til jeres medaljer – dem kan I være kolossalt stolte af, det er jeg. Når I vinder, vinder vi alle. Når I tager en medalje hjem, kan jublen høres i hele Rigsfællesskabet. Hver og en af jeres enkeltpræstationer samler os som nation.
  En talemåde lyder: ”Forhåbningerne er store, men skuffelserne er størst”. For de af jer, der ikke ramte dagen i denne omgang; tag deltagelsen i legene med jer. Også den kalder på stor respekt.
  Alle kan ikke blive de bedste, men de bedste har til alle tider inspireret andre til at gøre forsøget. I er vor tids rollemodeller. I er blandt de få, der i løbet af et liv opnår at være med ved De Olympiske og Paralympiske Lege. I er forbilleder for alle os, for hvem sporten måske ikke fører til medaljer, men til så meget andet godt.
  Bag enhver stor sportspræstation står et helt hold af dedikerede mennesker. Tak til alle i kulissen. Tak til alle i rampelyset. For at give jer fuldt ud for Danmark.
  Tak for kampen!
  